OpenLLM-France/wikimedia huggingface dataset:
# Midnight sun (sèrie de televisió)

Estrenada internacionalment com a Midnight sun (títol original en suec: Midnattssol i en francès: Jour polaire) és una sèrie de televisió franco-sueca creada per Måns Mårlind i Björn Stein i emesa el 23 d'octubre de 2016 pel canal suec SVT i el 28 de novembre de 2016 pel francès Canal+.
La sèrie compta amb 8 capítols. De moment no hi ha notícies de més capítols per a una segona temporada.

## Argument

En ple estiu àrtic durant el qual el sol no s'arriba a pondre, la petita ciutat sueca de Kiruna, al nord del país, és colpejada pel misteriós i violent assassinat d'un home de nacionalitat francesa. La tinent de policia de la Direcció Central de la Policia Judicial de París, Kahina Zadi, és enviada a investigar el crim en col·laboració amb el fiscal Anders Harnesk i la policia local. La investigació s'anuncia llarga i laboriosa a l'afegir-se rituals del poble sami als assassinats i el problemes derivats del trasllat de la ciutat a causa de la mina a cel obert.

## Repartiment

* Leïla Bekhti com a Kahina Zadi, tinent de policia de la Direcció Central de la Policia Judicial.
* Peter Stormare com a Rutger Burlin, fiscal encarregat de la investigació.
* Gustaf Hammarsten com a Anders Harnesk, assistent del fiscal.
* Karolina Furberg com a Jessika Harnesk, esposa del fiscal Anders Harnesk
* Philippe du Janerand com a Éric Tardieu, enginyer francès que va treballar al Centre Espacial Nòrdic.
* Jessica Grabowsky com a Jenny Ann, geòloga de KLMC.
* Richard Ulfsäter com a Thor, pilot d'helicòpter.
* Jakob Hultcrantz Hansson com a Thorndahl
* Olivier Gourmet com a Alain Gruard
* Denis Lavant com a Pierre Carnot
* Oscar Skagerberg com a Kristoffer Hanki
* Editha Domingo com a Mabée
* Malin Persson com a Linnea
* Anna Azcárate com a Kajsa Burlin
* Pelle Heikkilä com a Marko Helsing
* Albin Grenholm com a Kimmo
* Göran Forsmark com a Sparen
* Rodolphe Congé com a Benoît
* Iggy Malmborg com a Eddie
* Jeremy Corallo com a Nadji
* Maxida Märak com a Evelina Geatki

## Referències

* ↑ Pascal «La série inédite Jour polaire diffusée dès ce soir sur Canal+» (en francès). 28 novembre 2016 [Consulta: 22 desembre 2016].
* ↑ ««Jour polaire» : cinq choses à savoir sur la nouvelle série de Canal +» (en francès). Tele Z, 28-11-2016 [Consulta: 11 gener 2017].

## Enllaços externs

* Jour Polaire a Canal+.
* Midnattssol a SVT.
# Moleta de Pastoritx

La Moleta de Pastoritx és una elevació de 753,91 metres situada a la Serra de Tramuntana de Mallorca. Es troba en el terme de Valldemossa, entre el Serral del Pi i la Coma, separant la Coma de la vall de Pastoritx. El seu cim és aplanat, en forma de mola, i cobert d'alzines. Prop del cim hi ha una caseta de caçadors, el Porxo del Pla de la Moleta, i diversos colls de caçar tords. L'accés per la Coma és per la Font Nova, pujant aviat cap a la Moleta, però també s'hi pot accedir pel Pas de sa Regata o d'en Príam.

## Llocs d'interès

* Casa de neu de Pastoritx: situada en el vessat de la Moleta que pega cap a Pastoritx, a 540 m d'altura. Es tracta d'un pou de neu petit reutilitzat com a bassa.

## Referències

* ↑ «Pastoritx, Moleta de». A: Dolç i Dolç, Miquel (coord.). Gran Enciclopèdia de Mallorca. Volum 13. Palma: Promomallorca, p. 14. ISBN 84-8661702-2.

## Enllaços externs

* Moleta de Pastoritx pel Pas d'en Príam (Valldemossa)
* Moleta de Pastoritx per la font de Son Verí
# Miquel Solà i Navarro

Miquel Solà i Navarro (1979) és l'alcalde de Collbató. Pertany a Esquerra Republicana de Catalunya. És llicenciat en Ciències Polítiques i ha treballat al Departament d'Empresa i Ocupació de la Generalitat de Catalunya. Va ser escollit batlle de Collbató l'any 2015 gràcies a un pacte amb el Grup d'Independents de Collbató (GIC) i CDC. El 2019 va revalidar l'alcaldia.
El gener del 2018 les seves queixes per la presència de vehicles militars i de soldats armats al municipi van ser recollides en diversos mitjans de comunicació. El ple municipal del municipi va aprovar el 2015 una moció contrària al desplegament de militars a la població.
El març del 2019 la fiscalia es va querellar contra ell i contra l'exalcalde de Molins de Rei, Joan Ramon Casals, per un delicte de desobediència pel referèndum de l'1 d'octubre, al mateix temps que arxivava altres querelles similars contra altres alcaldes. La fiscalia argumentava que Solà va signar un decret de suport a l'1-O després de l'advertència del Tribunal Constitucional. Va manifestar la seva confiança en que s'arxivés. Al maig del 2019 un jutge de Martorell va admetre a tràmit la denúncia i va iniciar una investigació.

## Referències

* ↑ R.M.B. «Crisi política a Collbató pel cessament d'un edil - 20 ago 2016». El Punt Avui, 20-08-2016. [Consulta: 27 desembre 2019].
* ↑ «Miquel Solà renova l'alcaldia de Collbató amb majoria absoluta». LaBústia.cat, 15-06-2019. [Consulta: 27 desembre 2019].
* ↑ «L'alcalde de Collbató es queixa de la presència de militars». ElTriangle. [Consulta: 27 desembre 2019].
* ↑ «Descontento en Collbató por las maniobras del Ejército» (en castellà). ElMundo, 25-01-2018. [Consulta: 27 desembre 2019].
* ↑ «AMPLIACIÓ:La fiscalia es querella contra l'alcalde de Collbató i l'exalcalde de Molins de Rei per l'1-O». VilaWeb. Arxivat de l'original el 2019-12-27. [Consulta: 27 desembre 2019].
* ↑ 324cat. «L'alcalde de Collbató assegura que té la "consciència molt tranquil·la" i confia en l'arxiu de la querella de la Fiscalia», 22-03-2019. [Consulta: 27 desembre 2019].
* ↑ S.L, Titania Cía Editorial. «Un juez investiga al alcalde de Collbató (ERC) por apoyar el 1-O - Jueves, 09 Mayo 2019 17:48» (en castellà). ElConfidencial, 09-05-2019. [Consulta: 27 desembre 2019].
# Microtus felteni

Microtus felteni és una espècie de talpó que es troba en alguns llocs dels Balcans (Albània, Grècia, Macedònia i Sèrbia).
És molt semblant a Microtus savii fins a l'extrem que no es poden distingir les espècies per la morfologia externa.
S'ha registrat només en alguns llocs del centre-oest dels Balcans, en boscos de coníferes i prats de muntanya mitjana, i menys sovint en terrenys conreats.
La seva biologia és poc coneguda, però té hàbits excavadors i s'alimenta de parts aèries i subterrànies de les plantes i també de llavors.

## Referències

* ↑ Mitsain, G. & Kryštufek, B. 2008. Microtus felteni. The IUCN Red List of Threatened Species. Version 2014.2. <www.iucnredlist.org>. Consulta: 31 agost 2014.
* 1 2 3 Aulangier et al.. Guía de los mamíferos de Europa, del norte de África y de Oriente Medio. Bellaterra: Lynx edicions, 2009, pag. 206. ISBN 978-84-96553-52-1.
# Metaclides

Metaclides (en grec Μετακλείδης Metacleides) va ser un filòsof peripatètic grec. Va escriure sobre Homer. És citat per Tatià i Suides. Hi ha discussió sobre si el seu nom era Mataclides o Megaclides.

## Referències

* ↑ Smith, Willam (ed.). Dictionary of Greek and Roman Biography and Mythology. Vol. II. Londres: Taylor and Walton, 1846, p. 1054.
# Municipi de Norddjurs

El municipi de Norddjurs és un municipi danès que va ser creat l'1 de gener del 2007 com a part de la Reforma Municipal Danesa, integrant els antics municipis de Grenå, Nørre Djurs i Rougsø amb la part est de l'antic municipi de Sønderhald. El municipi és situat a l'est de la península de Jutlàndia, a la Regió de Midtjylland, abasta una superfície de 721 km² ocupant la part nord de la península de Djursland. Forma part de la Regió metropolitana de l'est de Jutlàndia. La petita illa d'Anholt, situada a l'estret de Kattegat, a mig camí de les costes de Suècia també forma part del municipi.
La capital del municipi és Grenaa (14.386 habitants el 2009). Altres poblacions del municipi:
* Allingåbro
* Ålsrode
* Auning
* Anholt
* Bønnerup Strand
* Fjellerup
* Gjerrild
* Gjesing
* Glesborg
* Holbæk
* Lyngby
* Nørager
* Ørsted
* Ørum
* Øster Alling
* Ramten
* Stenvad
* Trustrup
* Vivild
* Voldby

## Consell municipal

Resultats de les eleccions del 18 de novembre del 2009:
| Partit | vots | % vots |
| Socialdemokratiet | 7539 | 38,4 |
| Det Radikale Venstre | 245 | 1,2 |
| Det Konservative Folkeparti | 935 | 4,8 |
| Socialistisk Folkeparti | 2078 | 10,6 |
| Borgerlisten Norddjurs | 2887 | 14,7 |
| Dansk Folkeparti | 1413 | 7,2 |
| Venstre | 4400 | 22,4 |
| Enhedslisten - De Rød-Grønne | 155 | 0,8 |

### Alcaldes

| Alcalde | Període | Partit |
| Torben Jensen | 1-1-2007 a 31-12-2009 | Borgerlisten Norddjurs |
| Jan Petersen | 1-1-2010 a ---- | Socialdemokratiet |

## Referències

* ↑ Befolkningsforhold i Østjylland Arxivat 2011-07-19 a Wayback Machine., Planlægning over grundvand (Agència de planificació), Miljøministeriet (Ministeri de Medi ambient)
* ↑ (danès) Resultats de les eleccions municipals al municipi de Norddjurs
# Municipi de Novo Selo

El municipi de Novo Selo (búlgar: Община Ново село) és un municipi búlgar pertanyent a la província de Vidin, amb capital a la ciutat de Novo Selo. S'ubica en una àrea rural del nord de la província i del seu terme municipal, a la riba del Danubi, i és un municipi fronterer amb Romania.
L'any 2011 tenia 2.930 habitants, el 96,72% dels quals búlgars i el 2,39% gitanos. Una tercera part de la població viu a la capital municipal, Novo Selo.

## Localitats

El municipi es compon de les següents localitats:
| Localitat | Ciríl·lic | Població(desembre de 2009) |
| Novo Selo | Ново село | 1015 |
| Florentin | Флорентин | 352 |
| Negovanovtsi | Неговановци | 398 |
| Vinarovo | Винарово | 755 |
| Yasen | Ясен | 259 |
| Total | | 2979 |

## Referències

* ↑ «Selo,+Bulgaria/ Mapa de Novo Selo». Google Maps.
* ↑ «НАСЕЛЕНИЕ ПО ОБЛАСТИ, ОБЩИНИ, НАСЕЛЕНИ МЕСТА И САМООПРЕДЕЛЕНИЕ ПО ЕТНИЧЕСКА ПРИНАДЛЕЖНОСТ КЪМ 1.02.2011 ГОДИНА» (en búlgar). Национален статистически институт (Institut Nacional d'Estadística de Bulgària). [Consulta: 24 febrer 2018].
* ↑ (anglès) Bulgarian National Statistical Institute - Bulgarian towns in 2009 Arxivat 2010-11-13 a Wayback Machine.
* ↑ (anglès) Bulgarian National Statistical Institute - Bulgarian villages under 1000 inhabitants - December 2009
* ↑ (anglès) Bulgarian National Statistical Institute - Bulgarian Settlements 1000-5000 inhabitants - December 2009

## Enllaços externs

* Municipi de Novo Selo - Lloc web oficial
# Municipi de Mārupe

El municipi de Mārupe (en letó: Mārupes novads) és un dels 36 municipis de Letònia, que es troba localitzat al centre del país bàltic, i que té com a capital la localitat de Mārupe. El municipi va ser creat l'any 2020 després de la reorganització territorial.

## Ciutats i zones rurals

* Jaunmārupe (vila)
* Mārupe (vila)
* Skulte (vila)
* Tīraine (vila)
* Mārupes pagasts (zona rural)

## Població i territori

La seva població està composta per un total de 13.958 persones (2009). La superfície del municipi té uns 103,9 kilòmetres quadrats, i la densitat poblacional és de 134,34 habitants per kilòmetre quadrat.

## Símbols (2009-2021)

* Bandera antiga
* escut d'armes antic
* Límits municipals abans de la reforma

## Referències

* ↑ «Saeima finally approves major regional reforms» (en anglès). Eng.LSM.lv (Latvian Public Broadcasting), 11-06-2020 [Consulta: 11 juliol 2023].
* ↑ «Iedzivotaju skaits Latvija 2009.gada 14.janvari, pašvaldibu velešanu izsludinašanas diena» (en letó). Comissió Central d'Elecció de la República de Letònia. Arxivat de l'original el 2012-02-05. [Consulta: 19 gener 2015].
* ↑ «Administrativi teritorialais iedalijums» (doc) (en letó). Ministeri de Protecció del Medi Ambient i Desenvolupament Regional, 2008. Arxivat de l'original el 2012-04-26. [Consulta: 19 gener 2015].
# Miguel Ángel García Pérez-Roldán

Miguel Angel García Pérez-Roldán, conegut futbolísticament com a Corona (nascut el 2 de febrer de 1981 a Talavera de la Reina), és un exfutbolista professional castellanomanxec, i actualment director esportiu de la UD Almería.

## Enllaços externs

* Miguel Ángel García Pérez-Roldán a BDFutbol
# Miguel Ángel García Domínguez

Miguel Ángel García Domínguez (Lebrija, 8 d'abril de 1962) és un exfutbolista andalús, que ocupava la posició de defensa.

## Trajectòria

Provinent del Jerez, a la 81/82 fitxa pel RCD Espanyol, que en principi el cedeix al CE Sabadell. Eixa mateixa temporada, però, és repescat pels barcelonins i juga 15 partits a primera divisió.
Consolidat a l'Espanyol, l'andalús esdevé un dels futbolistes claus dels catalans durant la dècada dels 80, tot jugant 131 partits i marcant 9 gols amb els blanc-i-blaus.
El 1988, després de la desfeta de la final de la Copa de la UEFA contra el Bayer Leverkusen, fitxa pel Reial Betis, amb qui jugaria quatre temporades, dues a Primera i dues a Segona Divisió.
En total, va sumar 177 partits i 10 gols a primera divisió.

## Enllaços externs

* Biografia
* Fitxa del jugador
# Misr Khodja

Misr Khodja fou emir dels qara qoyunlu, fill de Kara Mehmed.
El seu pare Kara Mehmed va moir en combat amb el rebel Pir Hasan (1389) que es va proclamar emir de les tribus qara qoyunlu amb seu a Mossul. Però no totes les tribus sotmeses als qara qoyunlu el van reconèixer, i una part es va unir a l'entorn de Misr Khodja.
No obstant aquesta era de caràcter dèbil cosa que aviat es va posar en evidència; llavors els amirs van aclamar emir al seu germà Kara Yusuf.

## Bibliografia

* F. Sümer, Kara Koyunlular, Ankara, 1967
# Missió Preparatòria de les Nacions Unides a Cambodja

La Missió Preparatòria de les Nacions Unides a Cambodja (UNAMIC) va ser una Missió de pau de les Nacions Unides, basada en la Resolució 717 del Consell de Seguretat de les Nacions Unides de 16 d'octubre de 1991, i es va establir des d'octubre de 1991 fins a març de 1992 en preparació per a l'Administració Transitòria de les Nacions Unides a Cambodja (UNTAC).
El 24 de juny de 1991, tots els partits cambodjans de la guerra civil, inclosos el Khmers rojos, van signar una treva negociada sota la mediació de l'ONU. El president del govern de transició, el "Consell Nacional Suprem", va ser Norodom Sihanouk. El 1992, els Khmers rojos es va negar a deixar-se desarmar sota la supervisió de les Nacions Unides en virtut d'aquest Acord de Pau de París. La guerra civil tornà a encendre.
La UNAMIC va ser dirigida des de la seu de Phnom Penh. El més alt oficial d'enllaç era A.H.S. Ataul Karim de Bangladesh i el responsable del lideratge de les forces armades va ser el general de brigada, Michel Loridon, de França. El personal de la UNAMIC era originari d'Algèria, Argentina, Austràlia, Bèlgica, República Federal d'Alemanya, Xina, França, Ghana, Regne Unit, Índia, Indonèsia, Irlanda, Canadà, Malàisia, Nova Zelanda, Àustria, Pakistan, Polònia, Rússia (fins al 24 de desembre de 1991 Unió Soviètica), Senegal, Tailàndia, Tunísia, Uruguai i els EUA. Un total de 15,900 soldats i 3.600 agents de policia van ser desplegats com a part de la UNAMIC, incloses moltes unitats pioneres de compensació de mines. La missió de l'ONU va costar més de 1.500 milions de dòlars.
La missió de la UNTAC, en què la República Federal d'Alemanya també va participar amb tropes del Servei Mèdic Bundeswehr, es considera la primera cooperació oficial del servei mèdic de la Bundeswehr amb les Nacions Unides. L'experiència adquirida aquí va influir significativament en el desenvolupament del servei mèdic de la Bundeswehr.

## Referències

* ↑ Sandrine Barbier Cambodge, 1991-1993. MIPRENUC, APRONUC. Librairie générale de droit et de jurisprudence, 29 de juny de 1999, p. 227 (L'ONU et les opérations de maintien de la paix). ISBN 9782707611703.
* ↑ Ros, Chantrabot. «5». A: Situations - l'accord de paix de Paris sur le Cambodge, p. 307-308.
* ↑ Wolfgang-Ullrich Weinert: UNAMIC 1991/92 - Erste unmittelbare Erfahrungen aus der fachdienstlichen zusammenarbeit mit den Vereinten Nationen., Wehrmedizin und Wehrpharmazie, Ausgabe: 1/2000.

## Enllaços externs

* UNAMIC al web de l'ONU
* Medalla de l'UNAMIC
# Montori

Montori (en francès i oficialment Montory) és un municipi d'Iparralde al territori de Zuberoa, que pertany administrativament al departament dels Pirineus Atlàntics (regió de la Nova Aquitània). Limita amb les comunes de Barkoxe al nord, Atharratze-Sorholüze al nord-oest, Lanne-en-Barétous a l'est, Liginaga-Astüe a l'oest i Hauze al sud-oest.

## Demografia

Evolució de la població :
| 1793 | 1800 | 1806 | 1821 | 1831 | 1836 | 1841 | 1846 | 1851 |
| 1 114 | 735 | 1 260 | 1 269 | 1 306 | 1 300 | 1 251 | 1 244 | 1 287 |
| 1856 | 1861 | 1866 | 1872 | 1876 | 1881 | 1886 | 1891 | 1896 |
| 1 160 | 1 142 | 1 146 | 1 096 | 1 059 | 1 047 | 962 | 921 | 930 |
| 1901 | 1906 | 1911 | 1921 | 1926 | 1931 | 1936 | 1946 | 1954 |
| 904 | 900 | 830 | 782 | 759 | 675 | 682 | 635 | 581 |
| 1962 | 1968 | 1975 | 1982 | 1990 | 1999 | 2006 | 2011 | 2016 |
| 562 | 502 | 398 | 371 | 379 | 349 | - | - | - |
| 2019 | - | - | - | - | - | - | - | - |
# Mus goundae

Mus goundae és una espècie de mamífer rosegador de la família dels múrids. És endèmic de la República Centreafricana. El seu hàbitat natural són les selves de sabana. Es desconeix si hi ha cap amenaça significativa per a la supervivència d'aquesta espècie. El seu nom específic, goundae, significa 'del Gounda' en llatí.

## Referències

* ↑ Van der Straeten, E. Mus goundae. UICN 2016. Llista Vermella d'espècies amenaçades de la UICN, edició 2016, consultada el 12 març 2018.
* ↑ Entrada «Mus» d'Animalia (en anglès).
# Moralet

El Moralet és una pedania de la ciutat d'Alacant (País Valencià). Limita al nord amb Sant Vicent del Raspeig, al sud amb les partides del Verdegàs i la Canyada del Fenollar, a l'oest amb Agost, i a l'est amb Sant Vicent del Raspeig. Durant el segle xix, el Moralet va pertànyer durant alguns anys a Sant Vicent del Raspeig.

## Descripció general

La partida del Moralet té 2.251 habitants, i els seus nuclis de població reconeguts són:
* Camí de la Canyada d'Alcoi: 100 hab.
* Camí de l'Ermita: 142 hab.
* Camí del Ventorrillo: 136 hab.
* Finca de Don Jaume: 147 hab.
* El Garroferal: 112 hab.
* Lloma d'Espí: 381 hab.
* Pla de Girau: 16 hab.
* Rambutxar Nord: 62 hab.
* Rambutxar Sud: 83 hab.
* Serreta de la Torre: 74 hab.
* Vallgran Est: 128 hab.
* Vallgran Oest: 82 hab.
* Disseminat: 513 hab.
Durant el segle xix, el Moralet va ser una partida pertanyent a l'ajuntament de Sant Vicent del Raspeig. Els veïns reclamen des de fa anys serveis bàsics que els manquen, com enllumenat públic, asfaltat de camins o clavegueram.

## Festes patronals

Les seves festes patronals se celebren a l'agost. A més de les revetlles, una de les tradicions de les festes del Moralet són els bous al carrer, organitzats per l'Associació Cultural Taurina del Moralet que fita un recinte tancat en el qual es deixen anar els toros, en una parcel·la municipal, cedida per l'Ajuntament d'Alacant. Veïns i alguna formació política com EU han sol·licitat que es retiri la solta de vaquilles a les festes del Moralet.

## Referències

* ↑ Los vecinos de El Moralet exigen al Ayuntamiento el alcantarillado en la zona.
* ↑ El Moralet de Alicante carece de alcantarillado y servicios públicos.
* ↑ Arrancan los 'bous al carrer' de El Moralet.
* ↑ «EU pide al Ayuntamiento de Alicante que tome nota de Callosa del Segura y no facilite el maltrato animal en las fiestas de El Moralet.». Arxivat de l'original el 2016-03-06. [Consulta: 5 maig 2015].

## Enllaços externs

* Població per barris Arxivat 2007-03-19 a Wayback Machine.
* Guia de carrers Arxivat 2007-07-14 a Wayback Machine. d'Alacant
# Moralitat

«Moralitat» té aquests significats:
* Moralitat (lliçó), ensenyament o lliçó moral
* Moralitat (virtut), disciplina humana que determina la rectitud del comportament humà, segons unes normes que expressen l'existència d'uns deures i obligacions
* Moralitat (teatre), un tipus de representació dramàtica de tema cristià i origen medieval
* Moralitat, com a compendi de principis morals
* Moralitat, referent al moviment que defensa el judici moral
Viccionari
# Morganton (Carolina del Nord)

Morganton és una població dels Estats Units a l'estat de Carolina del Nord. Segons el cens del 2000 tenia 17.310 habitants.

## Demografia

Segons el cens del 2000, Morganton tenia 17.310 habitants, 6.829 habitatges i 4.117 famílies. La densitat de població era de 368 habitants per km².
Dels 6.829 habitatges en un 26,8% hi vivien nens de menys de 18 anys, en un 43,1% hi vivien parelles casades, en un 12,9% dones solteres, i en un 39,7% no eren unitats familiars. En el 34,5% dels habitatges hi vivien persones soles el 14,4% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,31 i el nombre mitjà de persones que vivien en cada família era de 2,92.
Per edats la població es repartia de la següent manera: un 21,1% tenia menys de 18 anys, un 8,5% entre 18 i 24, un 29,3% entre 25 i 44, un 22,5% de 45 a 60 i un 18,5% 65 anys o més.
L'edat mediana era de 39 anys. Per cada 100 dones de 18 o més anys hi havia 92 homes.
La renda mediana per habitatge era de 34.678 $ i la renda mediana per família de 42.687 $. Els homes tenien una renda mediana de 29.118 $ mentre que les dones 24.723 $. La renda per capita de la població era de 20.906 $. Entorn del 9,7% de les famílies i el 13,6% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Morganton». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 9 agost 2010].
* ↑ «Geographic Comparison Table- Morganton». American Fact Finder. Oficina del Cens dels Estats Units, 12-01-2010. Arxivat de l'original el 2010-08-20. [Consulta: 9 agost 2010].
# Mosesita

La mosesita és un mineral de la classe dels halurs. Rep el seu nom en honor d'Alfred Joseph Moses (1859-1920), professor de mineralogia de la Universitat de Colúmbia, qui va descriure per primera vegada diversos dels minerals de mercuri de Terlingua.

## Característiques

La mosesita és un halur de fórmula química (Hg₂N)(Cl,SO₄,MoO₄)·H₂O. Cristal·litza en el sistema isomètric. La seva duresa a l'escala de Mohs es troba entre 3 i 4.
Segons la classificació de Nickel-Strunz, la mosesita pertany a «03.DD: Oxihalurs, hidroxihalurs i halurs amb doble enllaç, amb Hg» juntament amb els següents minerals: eglestonita, poiarkovita, kadyrelita, vasilyevita, hanawaltita, terlinguaïta, pinchita, gianel·laïta, kleinita, tedhadleyita, terlinguacreekita, kelyanita, aurivilliusita i comancheïta.

## Formació i jaciments

Va ser descoberta al districte de Terlingua, al comtat de Brewster (Texas, Estats Units), on sol trobar-se associada a altres minerals com la montroydita, el guix i la calcita. També ha estat descrita als estats de Califòrnia i Nevada, així com als estats mexicans de Guerrero i Querétaro.

## Referències

* ↑ «Mosesite» (en anglès). Mindat. [Consulta: 25 març 2017].